Honoré Daumier
Store norske leksikon,Kunst og estetikk,Bildende kunst,Kunsthistorie,Realisme og impresjonisme
Honoré Daumier var en fransk maler, grafiker, skulptør og karikaturtegner. Han bidro sterkt til å utvikle den europeiske karikaturkunsten.
Oppvekst Daumier vokste opp i en middelklassfamilie i Marseille. Familien var kulturelt interessert. Faren og bestefaren jobbet som rammemakere, og sistnevnte malte også. Som ung ble han plassert som elev hos kunstneren Alexandre Lenoir, som var venn og tidligere student av Jacques-Louis David. Etter at faren ble syk var han som 13-åring nødt å skaffe seg jobb som løpegutt. Et par år senere begynte han å lage karikaturer på kommisjon. Daumier vakte først oppmerksomhet ved sine litografier i La Caricature i 1831–1835, der han bidro med politisk satire i form av groteske portretter. I 1835 ble slike bilder forbudt ved lov. Daumier fortsatte frem til februarrevolusjonen i 1848 med skildringer av de fattige og av det lavere borgerskap i Le Charivari, bilder preget av dyster humor. Etter 1848 kunne Daumier igjen ta for seg politiske emner. I alt utførte han mer enn 4000 litografier. Ved sin hån over de profesjonelle samfunnsvoktere, lovens håndhevere, dommere, advokater og jurymenn, og ved sin medfølelse med de lidende og ensomme, er hans karikaturer mer enn en blodig satire. De er også gripende samfunnsskildringer. Daumiers malerier har en monumental virkning, som han oppnådde ved fordeling av lys- og skygge. En dyster tone forsterker en melankolsk virkning. Den innbilt syke står i parodisk kraft på høyde med Molière. Noen av hans mest kjente malerier er Republikken (1848, Musée d'Orsay, Paris), Kobberstikksamleren (1860, Petit Palais, Paris), Crispin og Scapin (1860, Musée d'Orsay), Vaskekonen (1863, Musée d'Orsay) og Don Quijote (1868, Neue Pinakothek, München).Hans syn på menneskene kommer ikke minst frem i skildringene av Don Quijote. Som maler ble han først anerkjent ved Verdensutstillingen i Paris i 1900 og ved Daumier-utstillingen i 1901.Honoré Daumier arbeidet også som skulptør. Hans mest kjente arbeid er statuetten av Ratapoil (omkring 1850, National Gallery of Art, Washington), en karikatur av Napoleon 3. Les mer i Store norske leksikon realisme grafikk kunst i Frankrike Litteratur Wohlgemuth, Anette (1996). Honore Daumier – Kunst Im Spiegel Der Karikatur Von 1830 Bis 1870, Peter Lang AG